Videm, 20. 3. 2015

Spoštovani gospod predsednik!

Danes, ko smo vsi vznemirjeni, pričakujemo namreč delni Sončev mrk, Vam pišem tole pismo, v katerem bi vam rad povedal, kako pomembnega moža smo imeli v naši dolini. Pomembnega za cel slovenski narod.

Fran Jaklič je bil izjemen človek v Dobrepolju. Bil je učitelj, pisatelj in ustanovitelj. Napisal je kar veliko knjig. Naj omenim eno izmed njegovih pripovedi, ki smo jih brali v šoli.

To je knjiga, ki nosi naslov Nevesta s Korinja. Res, da smo jo prebrali le nekaj poglavij, a meni je bila zelo všeč. Zato, ker govori o kmečkem življenju in o stvareh, ki so se dogajale v kmečkih družinah. Življenje na kmetih pa je meni zelo všeč. To je moj način življenja. Nekaj pa knjiga pripoveduje tudi o porokah. Poroke, kakršne so bile včasih, mi pa niso všeč. Dobro, da je danes drugače. Včasih so se morali poročiti kar s človekom, ki ga niso imeli radi ali ga sploh niso poznali. Mnogo zanimivega se je dogajalo na kmetih in knjigo, če boste le imeli čas, vzemite v roke. Tudi jaz jo bom prebral do konca.

Fran Jaklič je tudi ustanovil v Dobrepolju veliko stavb in tudi društev, ki jih drugače lahko ne bi bilo. Bil je tudi poslanec na Dunaju, takrat kot naš največji pisatelj Ivan Cankar, leta 1907.

Živel je v majhni vasici Podgorica, vendar se je moral zaradi političnih razlogov večkrat preseliti.

Če želite videti hišo, ki jo je zgradil, pa lahko pridete v Dobrepolje. V njej živita gospod in gospa. Nista njegova sorodnika, a se pri hiši vseeno reče pri Jakličevih. Zelo spoštujeta vse, kar je povezano s tem velikim človekom. Na hiši je njegovemu spominu namenjena spominska plošča.

Če boste prišli v Dobrepolje skozi Pijavo Gorico, Turjak, in v vasi prvega slovenskega pisatelja Primoža Trubarja, kjer ste zagotovo že bili, zavili na levo, se potem peljali skozi Ponikve in Predstruge, boste ob prihodu na Videm že od daleč zagledali naš kulturni dom, imenovan Jakličev dom. Je zelo lep. V njem je sodobna knjižnica, glasbena šola, kulturna dvorana, društveni prostori, našemu pisatelju posvečena spominska soba z njegovimi predmeti, ki jih je do nedavnega hranil njegov vnuk Tadej Sluga.

Čisto blizu mojega doma je tudi znamenita Podpeška jama, o kateri je pisal že Janez Vajkard Valvasor, ki ni bil po rodu Slovenec, a je s tako ljubeznijo popisal vso Slovenijo, kot bi bil naše gore list. Ne samo Postojnska jama, tudi Podpeška jama je znana po človeški ribici. Morda ste jo videli na televiziji, ko je v času poplav zašla iz jame v stanovanjsko hišo. Če boste prišli, Vam bom razkazal to našo znamenito jamo. Mogoče Vam bo prijalo poleti, da se v njej malo ohladite.

Boste videli, zelo bo lepo. Dobrepolje je res zelo lep kraj. Prečudovit košček Slovenije, moje rodne domovine.

Zdaj bom končal. Čisto zares sem zelo nestrpen, ker bomo šli kmalu gledat Sončev mrk. Vsakič pogledam, koliko je ura. Želim si, da bi bil čim prej.

Lepo Vas pozdravljam.

Jaka Pelc, 6. b